ইতিহাসবিদদের মতে লুসিতানোরা যোদ্ধা হিসেবে গেরিলা যুদ্ধে বিশেষভাবে দক্ষ ছিল। ভিরিয়াতোর নেতৃত্বে তারা যেভাবে "কাইয়ো বেতিলিও'র অবরোধ" থেকে বেরিয়ে আসে ও শেষপর্যন্ত রোন্দার কাছে যুদ্ধে রোমান সেনাকে তছনছ করে দেয় - তা তার উৎকৃষ্ট প্রমাণ। তাদের সম্পর্কে আরও যা শোনা যায় - তারা স্পার্টার অধিবাসীদের মতোই তেল মেখে প্রথমে গরম বাস্প স্নানে (স্টিম বাথ) অভ্যস্ত ছিল; এরজন্য তারা গরম পাথর থেকে উঠে আসা বাস্প ব্যবহার করত; তারপর ঠাণ্ডা জলে স্নান করে নিত। দিনে তারা একবারই মূল খাদ্যগ্রহণ করত। তাদের জীবনযাত্রা ছিল সহজসরল ও পরিচ্ছন্ন। তাদের মধ্যে নরবলির প্রথা চালু ছিল। সাধারণত যুদ্ধবন্দীদেরই বলি দেওয়া হত। তবে মানুষ ছাড়াও ঘোড়া ও ছাগলও বলি দেওয়া হত। খেলাধূলা হিসেবে জিমন্যাস্টিকের চর্চা ছিল তাদের প্রিয়। এছাড়া দৌড়প্রতিযোগিতাতেও তারা অংশগ্রহণ করত। তাদের আরেক অন্যতম জনপ্রিয় খেলা ছিল ঘোড়ায় চেপে বা পায়ে নকল যুদ্ধক্রীড়া। নাচগানও ছিল তাদের মধ্যে যথেষ্ট জনপ্রিয়। এমন এক ধরনের দ্রুতগতির নাচ তাদের মধ্যে প্রচলিত ছিল, যার জন্য অংশগ্রহণকারীদের কখনও লাফিয়ে উঠতে হত, কখনও বা নিচু হয়ে বসে পড়তে হত। লুসিতানোদের মধ্যে সাধারণভাবে এক বিবাহপ্রথাই প্রচলিত ছিল, অর্থাৎ একই ব্যক্তির একাধিক স্ত্রী থাকত না। তারা নৌকার ব্যবহার জানত। নৌকাগুলি সাধারণত একটিই গাছের গুঁড়ি কেটে তৈরি হত। নৌকা তৈরির কাজে তারা মোম দেওয়া চামড়াও ব্যবহার করত। তাদের বাড়িগুলো ছিল একতলা ও নিচু। সাধারণত সেগুলি চৌকাকার হত। তবে উত্তরের দিকে কিছু গোলাকৃতি বাড়ির অবশেষও দেখতে পাওয়া গেছে। তারা মূলত পশম ও ছাগলের চামড়া দিয়ে তৈরি পোশাক ব্যবহার করত।

হানিবলের কার্থেজীয় বাহিনীতে ভূমিকা
জীবনযাত্রা, খাদ্যাভ্যাস ও প্রথা
উৎপত্তি
রোমানদের বিরুদ্ধে যুদ্ধ